## Cultura entrega els Premis 2024 als llibres més ben editats i reconeix la labor de bibliotecaris i llibreries per al foment de la lectura

*** El premi al millor llibre editat ha recaigut en *Evolució*, d’Andana Editorial, i el guardó al millor llibre il·lustrat s’ha concedit a *La Pau*, d’Edicions del Bullent
* La secretària autonòmica de Cultura entrega el premi d’innovació a la Librería 80 Mundos d’Alacant**

La Conselleria d’Educació, Cultura, Universitats i Ocupació ha entregat este divendres els Premis 2024 als llibres més ben editats, així com a la labor dels llibreters i al treball dels professionals bibliotecaris per al foment de la lectura en la Comunitat Valenciana. L’entrega oficial, inicialment prevista per al 20 de novembre de 2024, va ser ajornada per la riuada del passat 29 d’octubre.

La secretària autonòmica de Cultura, Pilar Tébar, ha presidit la cerimònia d’entrega dels diplomes de reconeixement al Palau dels Català de Valeriola, a on ha traslladat el “suport del Govern Valencià al treball del sector editorial”, i ha recordat que s’estan ultimant nous paquets d’ajudes orientats a les llibreries afectades, els magatzems i centres de distribució editorial, així com a la reposició de fons per a biblioteques municipals.

Durant l’acte, Tébar ha mostrat “la seua solidaritat i suport” a la Llibrería 80 Mundos d’Alacant, a la qual, a més, ha entregat el premi a la llibreria més innovadora, en un moment especialment significatiu, ja que s’ha vist obligada a canviar de local després de més de 40 anys en la mateixa ubicació.

La secretària autonòmica de Cultura ha destacat que el premi al millor llibre editat ha recaigut en *Evolució*, d’Andana Editorial, i el premi al millor llibre il·lustrat s’ha concedit a *La Pau*, d’Edicions del Bullent.

Així mateix, Tébar ha mostrat la seua proximitat a les llibreries, editorials i tot el sector del llibre i ha subratllat la importància de “fomentar iniciatives per a potenciar els hàbits de lectura, principalment entre els jóvens, i contribuir a la difusió de llibre”. A l’acte ha assistit també el director general de Cultura, Miquel Nadal, qui ha entregat els diferents reconeixements.

El Grup Editorial Sargantana ha rebut dos premis: el premi al còmic més ben editat per *El fantasma de la ópera*; i el premi al llibre juvenil més ben editat per *El arte de menstruar*. Per la seua part, *¡Ya llego!*, de Litera Libros, ha sigut guardonat amb el premi al llibre infantil més ben editat i la Librería Gaia, en el barri de Benimaclet a València, ha sigut reconeguda amb el premi a la seua trajectòria.

A més, la Biblioteca Pública Municipal la Pobla de Farnals ha sigut reconeguda amb el premi al treball de professionals bibliotecaris pel foment lector.

La Generalitat fa este reconeixement honorífic als que fomenten la producció de les empreses editorials valencianes en qualsevol de les dos llengües oficials, amb iniciatives que propicien una millora del llibre valencià, tant en el seu aspecte tècnic i formal com en l’artístic.

Fecha: 04/07/2025